Vrou skuldig aan geliefde veearts se moordDr. Freddie Malan. (Foto: Facebook) Die 28-jarige Linda Samantha Carolina Venter is skuldig bevind aan die moord op die geliefde Pretoriase veeaarts, dr. Freddie Malan. Malan is in Januarie 2019 in sy praktyk in die Moot doodgeskiet toe ’n vrou en twee mans die betrokke aand op die Jakaranda-dierehospitaal toegeslaan het. Dié trio is daarna met talle misdaadsake verbind. Venter is tot op hede egter die enigste om in hegtenis geneem te word. Venter is Vrydag in die Johannesburgse hooggeregshof ingevolge ’n pleitooreenkoms skuldig bevind aan Malan se moord. Phindi Mjonondwane, woordvoerder van die Nasionale Vervolgingsgesag (NVG), het aan Maroela Media gesê regter Mahango het Venter ook aan 25 aanklagte van gewapende roof met verswarende omstandighede skuldig bevind. Linda Samantha Carolina Venter is destyds op beeldmateriaal vasgevang (Foto: Verskaf) Maroela Media het vroeër berig Venter is in Augustus 2019 in Roodepoort in hegtenis geneem nadat sy en haar makkers in verband met talle misdade in Gauteng gesoek is. Dit sluit in etlike rooftogte by mediese praktyke. Rooftog loop skeef Venter het op die dag van Malan se moord in die Jakaranda-dierehospitaal ingegaan om kwansuis meer inligting te kry oor die behandeling van ’n troeteldier waarna sy die dierehospitaal se hek vir haar twee makkers oopgehou het. Die twee mans het die personeel van die dierehospitaal gekonfronteer. ’n Woordewisseling het ontstaan en Malan is doodgeskiet. Mjonondwane sê die saak is uitgestel sodat ’n voorvonnisverslag opgestel kan word. Venter sal na verwagting op 5 Julie gevonnis word.